Úradný vestník 140 E , 09/06/2005 S. 0161 - 0163



P6_TA(2004)0015 Samit ASEM Uznesenie Európskeho parlamentu o Mjarmansku/ASEM Európsky parlament, - so zreteľom na svoje uznesenie o pracovnom dokumente Komisie: "Perspektívy a priority procesu ASEM (Stretnutie Ázia - Európa) v novom desaťročí" z 13. júna 2001 [1], - so zreteľom na svoje uznesenie o oznámení Komisie "Európa a Ázia: Strategický rámec pre rozšírené partnerstvá" z 5. septembra 2002 [2], - so zreteľom na svoje predchádzajúce uznesenia o Mjanmarsku, najmä na uznesenia z 11. apríla 2002 [3], 13. marca 2003 [4], 5. júna 2003 [5], 4. septembra 2003 [6] a 11. marca 2004 [7], - so zreteľom na vyhlásenie predsedu štvrtého stretnutia Ázia - Európa (ASEM IV), ktoré sa uskutočnilo v Kodani v dňoch 23. a 24. septembra 2002, - so zreteľom na vyhlásenie predsedu regionálneho fóra desiatej schôdze Združenia národov juhovýchodnej Ázie (ASEAN) z 18. júna 2003, - so zreteľom na vyhlásenie tretej schôdze parlamentného partnerstva Ázia - Európa (ASEP III), ktoré sa uskutočnilo v Hue City v dňoch 25. a 26. marca 2004, - so zreteľom na členstvo Mjanmarska v ASEANe a jeho predsedníctvo ASEANu v roku 2006, - so zreteľom na vyhlásenie predsedu šiestej schôdze ministrov zahraničných vecí ASEMu, ktorá sa uskutočnila v Kildare v dňoch 17. a 18. apríla 2004, - so zreteľom na vyhlásenie predsedu regionálneho fóra jedenástej schôdze ASEANu z 2. júla 2004, - so zreteľom na spoločnú pozíciu Rady 96/635/SZBP z 28. októbra 1996 o Mjanmarsku, ktorú Rada definovala na základe článku J.2 Zmluvy o Európskej únii, ktorú obnovuje a ktorej platnosť predlžuje spoločná pozícia Rady 2003/297/SZPB z 28. apríla 2003 o Mjanmarsku [8], - so zreteľom na výsledky rozpráv na Gymnichskej schôdzi ministrov zahraničných vecí krajín EÚ z 3. a 4. septembra 2004, - so zreteľom na závery prijaté Radou dňa 13. septembra 2004, - so zreteľom na nastávajúci samit ASEM V, ktorý sa uskutoční v dňoch 8. až 9. októbra 2004 v Hanoji, - so zreteľom na článok 115 odsek 5 rokovacieho poriadku, A. keďže samit ASEM V je súčasťou procesu ASEM, ktorý umožní členským štátom EÚ a ázijským štátom vytvoriť rovnoprávne partnerstvo Ázia - Európa založené na troch pilieroch politického, hospodárskeho a kultúrneho dialógu, B. keďže vedúci predstavitelia štátov ASEAN oznámili, že Mjanmarsku by mala byť povolená účasť na samite ASEM V, C. keďže Štátna rada pre mier a rozvoj (SPDC) nerešpektovala výsledky posledných volieb, ktoré sa uskutočnili v Mjanmarsku v roku 1990, v ktorých Národná liga za demokraciu (NLD) získala 82 % hlasov, pričom nemohla prevziať moc napriek tomu, že na to mala plné právo, D. keďže obyvatelia Mjanmarska sú obeťami porušovania ľudských práv, vrátane nútených prác, prenasledovania disidentov, mučenia, odvodu detí do armády, vážnemu zneužívaniu žien a detí patriacich k etnickým menšinám vládnymi vojakmi a núteného presídľovania, E. keďže Aung San Suu Kyi zostáva v domácom väzení bez možnosti telefonickej komunikácie a návštevníci potrebujú na jej návštevu povolenie vlády, NLD musí čeliť neustálemu prenasledovaniu a Národný konvent neumožňuje skutočnú otvorenú diskusiu, F. keďže prepustenie Aung San Suu Kyi a iných väznených vedúcich predstaviteľov NLD je nevyhnutnou podmienkou akéhokoľvek zmysluplného dialógu s vládnym režimom, G. keďže v Mjanmarsku zostáva vo väzení vyše tisíc politických väzňov a vláda Mjanmarska naďalej znemožňuje poskytovanie primeranej lekárskej starostlivosti väzňom, H. keďže vstup 10 nových členských štátov do EÚ vyžaduje rozšírenie ASEMu a Kambodža, Laos a Mjanmarsko sa uchádzajú o členstvo v ASEMe, I. keďže šiesta schôdza ministrov zahraničných vecí ASEMu, ktorá sa uskutočnila v Kildare v apríli 2004, stanovila jasné podmienky vstupu Mjanmarska do ASEMu, pričom prepustenie Aung San Suu Kyi je minimálnou podmienkou, ktorá umožní slobodné fungovanie NLD a začiatok politického dialógu s prodemokratickými a etnickými skupinami v Mjanmarsku, J. keďže mjanmarský režim nesplnil žiadnu z týchto podmienok, K. keďže NLD požiadala o investičné sankcie voči Mjanmarsku, L. keďže členské štáty sú aj naďalej jednými s najväčších investorov a obchodných partnerov Mjanmarska, M. keďže ministri zahraničných vecí 25 štátov EÚ na neformálnej schôdzi na hrade St. Gerlach dňa 3. septembra 2004 dosiahli dohodu o prijatí účasti Mjanmarska na nastávajúcom samite ASEMu, no na úrovni nižšej než hlavy štátov alebo predsedovia vlád, N. keďže Rada rozhodla, že vláda Mjanmarska nesplnila do termínu konania samitu ASEM V tieto tri podmienky: prepustenie Aung San Suu Kyi a ďalších vedúcich predstaviteľov NLD, umožnenie slobodného fungovania NLD, pozvanie NLD a ďalších politických strán na slobodnú účasť v Národnom konvente; na nastávajúcej schôdzi dňa 11. októbra prijme ďalšie opatrenia: 1. vyjadruje ľútosť nad rozhodnutím ministrov zahraničných vecí krajín EÚ povoliť Mjanmarsku účasť na samite ASEM V a oddialiť tak vykonanie ďalších krokov až do ukončenia samitu; 2. zastáva názor, že toto rozhodnutie by mohlo byť signálom pre mjanmarský režim, žeEÚpovažuje prepustenie Aung San Suu Kyi za menej dôležité a zároveň by mohlo podporiť mjanmarský režim vo vykonaní ďalších tvrdých opatrení voči NLD a jej vedúcim predstaviteľom; 3. naďalej zastáva názor, že Mjanmarsko by sa nemalo zúčastniť na samite ASEM V a nemalo by sa stať členským štátom ASEMu, až kým v krajine nenastanú nezvratné politické zmeny smerom k demokracii; 4. žiada o okamžité prepustenie a úplnú slobodu pohybu a prejavu pre Aung San Suu Kyi a ďalších vedúcich predstaviteľov NLD, ako aj iných politický väzňov, ktorých zadržiava SPDC; 5. vyzýva na otvorenie všetkých úradov NLD, ktoré sú v súčasnosti zatvorené; vyzýva SPDC, aby okamžite iniciovala zmysluplný dialóg s NLD a etnickými skupinami, ktorý umožní návrat k demokracii a rešpektovaniu ľudských práv vrátane práv etnických menšín v Mjanmarsku; 6. trvá na tom, aby SPDC odovzdala moc a v plnej miere rešpektovala výsledky posledných volieb, aby boli zmenené postupy Národného konventu a aby sa stanovil časový rámec, v ktorom budú dosiahnuté; 7. trvá na tom, že spoločná politika EÚ voči Mjanmarsku by sa mala okamžite posilniť a k opatreniam, ktoré navrhuje Rada, by sa mal pridať zákaz dovozu tovarov a služieb z podnikov, ktoré vlastní armáda, jej príslušníci a ich spolupracovníci, a zákaz dovozu strategicky významných tovarov z monopolných sektorov hospodárstva, ako napr. drahokamov a dreva, a ďalej vyzýva cestovné kancelárie a nezávislých tour operátorov v EÚ, aby prestali propagovať a predávať turistické pobyty v Mjanmarsku; 8. vyzýva na vymenovanie vyslanca EÚ, ktorý bude zodpovedný za zabezpečenie prepustenia Aung San Suu Kyi a slobody pre NLD; 9. vyzýva OSN, aby uvalila cielené sankcie na Mjanmarsko, a Bezpečnostnú radu OSN, aby vyriešenie situácie v Mjanmarsku považovala za naliehavú otázku; a aby bolo vyslancovi OSN Razalimu umožnený neobmedzený prístup k Aung San Suu Kyi; 10. trvá na tom, aby sa uplatňovali odporúčania správy osobitného spravodajcu OSN z januára 2004; 11. vyzýva štáty ASEANu, aby spolu s EÚ vyvíjali väčší tlak na SPDC na okamžité prepustenie Aung San Suu Kyi a iných väznených členov NLD, a na využitie vplyvu na mjanmarský režim, aby sa podarilo zlepšiť situáciu v Mjanmarsku; 12. poveruje svojho predsedu, aby toto uznesenie postúpil Rade, Komisii, vládam členských štátov ASEANu a ASEMu, Aung San Suu Kyi, NLD, SPDC a generálnemu tajomníkovi OSN. [1] Ú. v. ES C 53 E, 28.2.2002, s. 227. [2] Ú. v. EÚ C 272 E, 13.11.2003, s. 476. [3] Ú. v. EÚ C 127 E, 29.5.2003, s. 681. [4] Ú. v. EÚ C 61 E, 10.3.2004, s. 420. [5] Ú. v. EÚ C 68 E, 18.3.2004, s. 620. [6] Ú. v. EÚ C 76 E, 25.3.2004, s. 285. [7] P5_TA(2004)0187. [8] Ú. v. EÚ L 106, 29.4.2003, s. 36. --------------------------------------------------